31979R2806
L 319/17
JURNALUL OFÍCIAL AL UNIUNII EUROPENE
REGULAMENTUL (CEE) NR. 2806/79 AL COMISIEI
din 13 decembrie 1979
privind schimbul de anumite informații referitoare la carnea de porc între statele membre și Comisie și de abrogare a Regulamentului (CEE) nr. 2330/74
COMISIA COMUNITĂȚILOR EUROPENE,
având în vedere Tratatul de instituire al Comunității Economice Europene,
având în vedere Regulamentul Consiliului (CEE) nr. 2759/75 din 29 octombrie 1975 privind organizarea comună a pieței cărnii de porc (1), modificat ultima dată de Regulamentul (CEE) nr. 1423/78 (2), în special articolul 22,
întrucât articolul 22 din Regulamentul (CEE) nr. 2759/75 prevede ca statele membre și Comisia să își comunice reciproc informațiile necesare pentru punerea în aplicare a respectivului regulament; întrucât este necesar, în cazul în care informația solicitată pentru funcționarea pieței organizate este disponibilă în baza standard și în timp util, să se definească în detaliu obligațiile statelor membre privind comunicarea de informații;
întrucât aplicarea măsurilor de intervenție stabilite la articolul 3 din Regulamentul (CEE) nr. 2759/75 necesită o cunoaștere exactă a pieței; întrucât, pentru obținerea celui mai înalt grad de comparabilitate, prețurile pentru porcii sacrificați luate în calcul trebuie să fie cele pentru toate gradele importante de pe scara comunitară pentru sortarea carcaselor de porc, după cum se stabilește în Regulamentul (CEE) nr. 2760/75 al Consiliului (3) la stadiul de comercializare definit în Regulamentul (CEE) nr. 1229/72 al Comisiei (4) și în piețele enumerate în anexa la Regulamentul (CEE) nr. 2762/75 al Consiliului (5); întrucât, în special în scopul reviziilor regulate la care se face trimitere în articolul 3 din Regulamentul (CEE) nr. 2765/75 al Consiliului (6) și pentru ca măsurile de intervenție să fie pregătite din timp, aceste informații trebuie să fie disponibile pentru prețurile la purcei, pentru a permite evaluarea unor viitoare schimbări ale pieței; întrucât, totuși, în acest moment Italia nu poate pune la dispoziție informațiile solicitate;
întrucât, se poate întâmpla ca aceste cotații să nu ajungă la Comisie; întrucât trebuie evitată situația în care lipsa unei cotații determină o evoluție anormală a prețurilor de piață calculate de Comisie; întrucât cotațiile care lipsesc trebuie înlocuite cu ultima cotație disponibilă; întrucât, după o perioadă fără cotații, folosirea ultimei cotații disponibile nu este posibilă, ceea ce poate conduce la presupunerea că ar exista o situație anormală pe piața vizată;
întrucât, pentru a obține o imagine cât mai exactă posibil asupra pieței, se dorește ca informațiile regulate privind alte produse din sectorul cărnii de porc, precum și alte informații aflate la dispoziția statelor membre, să fie prezentate în mod regulat Comisiei;
întrucât prezentul regulament încorporează dispozițiile Regulamentului (CEE) nr. 2330/74 al Comisiei (7), modificat ultima dată de Regulamentul (CEE) nr. 1188/77 (8); întrucât Regulamentul (CEE) nr. 2330/74 poate fi, ca urmare, abrogat;
întrucât măsurile stabilite în prezentul regulament sunt conforme cu avizul Comitetului de gestionare a cărnii de porc,
ADOPTĂ PREZENTUL REGULAMENT:
Articolul 1
(1) Statele membre transmit Comisiei cel mai târziu în ziua de joi a fiecărei săptămâni pentru săptămâna precedentă:
(a)
cotațiile stabilite conform Regulamentului (CEE) nr. 2760/75 la 100 kg carcasa de porc de grad comercial II la stadiul de comercializare definit în Regulamentul (CEE) nr. 1229/72 și înregistrat pe piețele enumerate în anexa la Regulamentul (CEE) nr. 2762/75;
(b)
cotațiile reprezentative pe cap de purcel cu o medie de greutate în viu de aproximativ 20 kg.
(2) Dacă două sau mai multe cotații nu ajung la Comisie, aceasta ia în calcul ultima cotație disponibilă. Dacă, timp de trei săptămâni consecutive, lipsesc una sau mai multe cotații, Comisia nu mai ia în calcul respectiva sau respectivele cotații.
Articolul 2
Lunar, statele membre transmit Comisiei, pentru luna precedentă, prețul mediu pe piață la carcasele de porc cu grade comerciale E până la IV, după cum se indică în anexa I la Regulamentul (CEE) nr. 2760/75.
Totuși, pentru Italia, informațiile la care se face trimitere în paragraful precedent sunt transmise doar începând cu data de 1 ianuarie 1983.
Articolul 3
La solicitarea Comisiei, statele membre transmit următoarele informații, dacă sunt disponibile pentru produsele reglementate de Regulamentul (CEE) nr. 2759/75:
(a)
prețurile de piață în statele membre pentru produse importate din țări terțe;
(b)
prețurile actuale pe piețe reprezentative din țări nemembre.
Articolul 4
Comisia evaluează informațiile transmise de statele membre și le comunică Comitetului de gestionare a cărnii de porc.
Articolul 5
Regulamentul (CEE) nr. 2330/74 se abrogă.
Articolul 6
Prezentul regulament intră în vigoare la 1 ianuarie 1980.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 decembrie 1979.